wickkiey/tamil-wikipedia-markdown huggingface dataset:
# லூயிஸ் மராண்டி



**லூயிஸ் மராண்டி** (*Louis Marandi*) பாரதிய ஜனதா கட்சியைச் சேர்ந்த ஒரு இந்திய அரசியல்வாதியும், ஜார்க்கண்ட் அரசில் சிறுபான்மை நலன், சமூக நலன், பெண்கள் மற்றும் குழந்தைகள் மேம்பாடு உள்ளிட்ட நலன்புரி போன்ற அமைச்சரவை அமைச்சராக உள்ளார்.  

## சட்டமன்றத் தேர்தல்
இவர், ஜார்கண்ட் பாரதிய ஜனதா கட்சியைச் சேர்ந்த ஒரே பிரபலமான பெண் தலைவராவார். கட்சியில் இவர் பல்வேறு முக்கிய பதவிகளை வகித்துள்ளார். முன்னதாக ஜார்க்கண்ட் பாரதிய ஜனதா கட்சியின் பெண்கள் பிரிவின் தலைவராக இருந்தார். இவர் ஜார்க்கண்ட் பெண்கள் ஆணையத்தின் உறுப்பினராகவும் இருந்தார். ஜார்கண்டின் பல்வேறு கல்லூரிகளில் சந்தாளி பாடத்தில் விரிவுரை செய்துள்ளார். ஜார்க்கண்டின் 2009 சட்டமன்றத் தேர்தலில் தும்கா சட்டமன்றத் தொகுதியில் பாரதிய ஜனதா வேட்பாளராக போட்டியிட்டார். ஜார்கண்ட் முதல்வரும் ஜார்கண்ட் முக்தி மோர்ச்சா கட்சித் தலைவருமான சிபு சோரனின் மகன் ஹேமந்த் சோரனால் சுமார் 3000 வாக்குகள் வித்தியாசத்தில் தோற்கடிக்கப்பட்டார்.  

ராஜ்நாத் சிங் அணியில் 2012 ஆம் ஆண்டில் பாஜகவின் தேசிய செயலாளராக இவர் வகித்த மிகப்பெரிய பதவிகளில் ஒன்று. 2014 ஜூன் மாதம் நடைபெற்ற நாடாளுமன்றத் தேர்தலில், பாஜகவின் உள் அரசியல் காரணமாக அந்தத் தேர்தலில் தும்கா தொகுதியில் போட்டியிட முடியாவிட்டாலும், ஜார்கண்டின் 14 இடங்களில் 12 இடங்களை வென்றெடுப்பதில் இவர் முக்கியப் பங்கு வகித்தார்.  

## சட்டமன்ற உறுப்பினர்
2014இல் நடந்த சட்டமன்றத் தேர்தலில், சார்கண்ட் முதல்வர் ஹேமந்த் சோரனை 5262 வாக்குகள் வித்தியாசத்தில் தோற்கடித்து ஜார்க்கண்ட் அரசியலின் சக்திவாய்ந்த தலைவரானார். இப்போது இவர் பாஜக தலைமையிலான ஜார்க்கண்ட் அரசாங்கத்தின் அமைச்சரவையில் அமைச்சராக உள்ளார். இவர் ஜார்கண்ட் அரசாங்கத்தில் சந்தால் பர்கன்களை பிரதிநிதித்துவப்படுத்துகிறார்.
# நரேஷ்சந்திர சிங்


**ராஜா நரேஷ்சந்திர சிங்** (*Nareshchandra Singh*) (21 நவம்பர் 1908- 11 செப்டம்பர் 1987), இந்திய மாநிலமான சத்தீசுகரின் ராய்கர் மாவட்டத்தில் சாரன்கர் சுதேச மாநிலத்தின் ஆட்சியாளராக இருந்தார். மேலும் இவர், பிரிக்கப்படாத மத்திய பிரதேசத்தின் முதல்வராகவும் பணியாற்றினார்.  

## ஆரம்ப கால வாழ்க்கை

இவர், 1948 ஜனவரி 1 ஆம் தேதி தனது மாநிலத்தை இந்திய ஒன்றியத்துடன் இணைக்கும் வரை சாரன்கர் அரசின் கடைசி ஆட்சியாளராக இருந்தார். இந்த மாநிலம் இப்போது மத்திய இந்தியாவில் சத்தீசுகர் மாநிலத்தின் ஒரு பகுதியாக அமைந்துள்ளது. 1946 ஜனவரியில் இறந்த இவரது தந்தை ராஜா பகதூர் ஜவாஹிர் சிங்கிற்குப் பிறகு இவர் பதவியேற்றார். இவரது தந்தையைப் போலவே, ராய்ப்பூரில் உள்ள ராஜ்குமார் கல்லூரியின் பழைய மாணவராகவும், சாரன்கர் மாநில நிர்வாகத்தில் கல்வி அமைச்சராக சேர்க்கப்படுவதற்கு முன்பு ராய்ப்பூர் மாவட்டத்தில் கௌரவ நீதிவானாகப் பணியாற்றினார்.  

## அரசியல் வாழ்க்கை

இந்தியச் சுதந்திரத்திற்குப் பிறகு, இவர் இந்திய தேசிய காங்கிரசில் சேர்ந்து, மத்திய பிரதேச மாநில சட்டமன்றத்திற்காக 1951இல் நடைபெற்ற முதல் பொதுத் தேர்தலில் வெற்றி பெற்றார். 1957 சட்டமன்றத் தேர்தல்களில் வெற்றி பெற்று சாரன்கர் சட்டமன்றத் தொகுதியை பிரதிநிதித்துவப்படுத்தினார். 1962லும், 1967இலும் புசோர் சட்டமன்றத் தொகுதியிலும் வெற்றி பெற்றார். 1952ஆம் ஆண்டில் மத்திய பிரதேசத்தில் பண்டிட் இரவிசங்கர் சுக்லா அமைச்சகத்தில் அமைச்சராக நியமிக்கப்பட்டார். இவருக்கு மின்சாரம் மற்றும் பொதுப்பணித் துறை வழங்கப்பட்டது. 1954ஆம் ஆண்டில் இவர் பழங்குடியினர் நலனுக்கான குழுவிற்கு தலைமை தாங்கினார். இது பட்டியல் பழங்குடியினரின் நலனைக் கவனிப்பதற்காக அரசாங்கத்திற்குள் ஒரு தனித் துறையை உருவாக்கி, அதற்கு பழங்குடியினர் நல இயக்குநரகம் என்று பெயர் சூட்டப்பட்டது. 1955ஆம் ஆண்டில் மத்தியப் பிரதேச அரசில் முதல் பழங்குடி நல அமைச்சராக நியமிக்கப்பட்ட இவர் 1969 ஆம் ஆண்டில் மத்திய பிரதேச முதல்வராகும் வரை இந்த பதவியில் தொடர்ந்தார் (13 மார்ச் 1969 முதல் 25 மார்ச் 1969 வரை). அரசியல் நடைமுறையில் வெறுப்படைந்த இவர், தனது முதல்வர் பதவியிலிருந்தும், மாநில சட்டமன்ற உறுப்பினர் பதவியிலும் விலகி, அரசியலில் இருந்தும் வெளியேறினார். தனது பிற்காலத்தில் சத்தீசுகர் மக்களின் முன்னேற்றத்திற்காக சமூகப் பணிகளில் ஈடுபட்டார்.  

## குடும்பம்

1969இல் சட்டமன்றத்தில் இருந்து விலகிய பின்னர் நடைபெற்ற இடைத்தேர்தலில் இவரது மனைவி ராணி இலலிதா தேவி (நவம்பர் 7, 1987) புசோர் சட்டமன்றத் தொகுதியிலிருந்து போட்டியின்றி தேர்ந்தெடுக்கப்பட்டார். இவருக்கு ஐந்து மகள்களும் ஒரு மகனும் இருந்தனர். இவரது மரணத்திற்குப் பிறகு, இவரது மகன் ராஜா சிசிர் பிந்து சிங் 7 செப்டம்பர் 2016 வரை சாரன்கர் மாநிலத்தின் மன்னனாக பொறுப்பேற்றார். இவரது மகள்களில் மூன்று பேர் அரசியலில் நுழைந்தனர்: ரஜினிகாந்தா தேவி 1967-71 வரை நாடாளுமன்ற உறுப்பினராக இருந்தார். 1971 முதல் 1989 வரை மத்திய பிரதேச மாநில சட்டமன்ற உறுப்பினராக இருந்த கமலா தேவி 15 ஆண்டுகள் அமைச்சராகவும் இருந்தார். புஷ்பா தேவி சிங் 1980, 1991 ஆண்டுகளில் மக்களவை உறுப்பினராக இருந்தார். நான்காவது மகள் மேனகா தேவி ஒரு மருத்துவரும், சமூக சேவகரும், கல்வியாளருமாவார். பூர்ணிமா தேவி இவரது இளைய மகள்.  

நந்திதா சிங், சந்திரவீர் சிங், மிருணலிகா சிங், திவ்யங்கா குமாரி சிங் , குலிஷா மிஸ்ரா ஆகியோர் இவரது பேரப் பிள்ளைகளாவர்.
# இரவிசங்கர் சுக்லா


**இரவிசங்கர் சுக்லா** (*Ravishankar Shukla*) (2 ஆகஸ்ட் 1877 - 31 திசம்பர் 1956 ) இந்திய தேசிய காங்கிரஸின் தலைவராகவும், இந்திய விடுதலை இயக்க ஆர்வலரும் ஆவார். இவர், 1946 ஏப்ரல் 27 முதல் 1950 ஜனவரி 25 வரை மத்திய மாகாணங்களின் பிரதமராகவும், நவம்பர் 1, 1956 முதல் டிசம்பர் 31, 1956 வரை அவர் இறக்கும் வரை மறுசீரமைக்கப்பட்ட மத்திய பிரதேச மாநிலத்த்தின் முதல் முதலமைச்சராகவும் இருந்தார். இவர் இப்போது சத்தீசுகர் மாநிலத்தின் ஒரு பகுதியாக இருக்கும் மத்திய பிரதேசத்தின் சராய்பாலியில் இருந்து தேர்ந்தெடுக்கப்பட்டார்.  

## ஆரம்ப கால வாழ்க்கை
பண்டிட் ரவிசங்கர் சுக்லா 1877 ஆகஸ்ட் 2 ஆம் தேதி பிரித்தானிய இந்தியாவின் மத்திய மாகாணங்களில் உள்ள சாகர் என்ற இடத்தில் பண்டிட் ஜகநாத் சுக்லா (1854-1924) - துளசி தேவி (1856-1941) ஆகியோருக்குப் பிறந்தார்.
# எம். நரசிம்மம்



**மைதாவோலு நரசிம்மம்** (**Maidavolu Narasimham**) (3 சூன் 1927 - 20 ஏப்ரல் 2021) இந்திய ஆட்சிப் பணி அதிகாரிட்யும், சிறந்த இந்திய வங்கியாளரான இவர், இந்திய ரிசர்வ் வங்கியின் 13-வது ஆளுநராக 2 மே 1977 முதல் 30 நவம்பர் 1977 முடிய பணியாற்றியவர். For his contributions to the banking and financial sector in India, he is often referred to as the father of banking reforms in India.  
இவர் வங்கித் துறையை சீரைமைப்பதற்கு புதிதாக தனியார் வங்கிகள் அமைத்தல், சொத்து மீட்பு நிதியை உருவாக்குதல், கிராமிய வங்கிகள் நிறுவதல், பொதுத்துறை வங்கிகளில் தொழில்நுட்ப மேம்பாடு மற்றும் நவீனமயமாக்கல் மற்றும் மூலதன சந்தை இணைக்கப்பட்ட வங்கி சீர்திருத்தங்களை மேற்கொண்டார்.  

நரசிம்மம் உலக வங்கி , அனைத்துலக நாணய நிதியம் மற்றும் ஆசிய வளர்ச்சி வங்கிகளில் இயக்குநராக பணியாற்றிய்வர்.
# துவாரக பிரசாத் மிசுரா


**பண்டிட் துவாரக பிரசாத் மிசுரா** (*Pt. Dwarka Prasad Mishra*) இந்திய தேசிய காங்கிரஸ் அரசியல்வாதியான இவர் (1901-1988) மத்திய பிரதேச முதல்வராக இருந்தார் . மேலும் இவர் ஒரு எழுத்தாளராரும் ஆவார்.  

இந்திய விடுதலை இயக்க வீரரான இவர் ஒரு இராஜதந்தியாகவும் இருந்தார். இவர் உன்னாவ் அருகிலுள்ள பதாரி கிராமத்தைச் சேர்ந்தவர். ஒரு கவிஞராக 'கிருஷ்ணாயனம்' என்ற காவியத்தை எழுதினார் . சட்டமன்ற உறுப்பினராகத் தேர்ந்தெடுக்கப்பட்ட இவர் முதலமைச்சர் என். பி. கரேவின் கீழ் மத்திய மாகாணங்களில் அமைச்சரவையிலும் சேர்ந்தார் கரேயின் பரிந்துரையின் பேரில் 1938 ஜூன் மாதம் ஆளுநரால் பதவி நீக்கம் செய்யப்பட்ட இரவிசங்கர் சுக்லா , டி. எஸ். மேத்தா ஆகியோருடன் இவர் மூன்று அமைச்சர்களில் ஒருவராக இருந்தார். மத்தியப் பிரதேசத்தின் முதல் முதல்வர் இரவிசங்கர் சுக்லாவிற்குப் பிறகு இவர் முதல்வரானார்னார்.  

## தனிப்பட்ட வாழ்க்கை
இந்தியாவின் முன்னாள் தேசிய பாதுகாப்பு ஆலோசகரான பிரஜேஷ் மிஸ்ரா இவரது மகனாவார். பாலிவுட் திரைப்பட இயக்குநர் சுதிர் மிஸ்ரா இவரது பேரன். ஜபல்பூர், இந்திய தகவல் தொழில்நுட்ப நிறுவனத்திற்கு இவரது பெயரிடப்பட்டுள்ளாது.  

## பத்திரிகை
மிசுரா ,ஒரு பத்திரிகையாளராக *லோக்மத்*, *ஷார்தா* , *சர்தி ஆகிய* மூன்று இந்தி மொழி பத்திரிகைகளை வெளியிட்டு வந்தார். இவரது காவிய 'கிருஷ்ணாயணம்' விமர்சன ரீதியாக பாராட்டைப் பெற்றது.  

## விடுதலை இயக்கம்
இவர் இந்திய விடுதலை இயக்கத்திலும் தீவிரமாக இருந்தார். மேலும் 1920 ஆம் ஆண்டில் தனது 19 வயதில் முதன்முறையாக சிறைக்குச் சென்றார்.
# அன்னை தெரசா கலை மற்றும் அறிவியல் கல்லூரி



**அன்னை தெரசா கலை மற்றும் அறிவியல் கல்லூரி** (*Annai Therasa Arts and Science College*) என்பது இந்தியாவில், தமிழ்நாட்டில் செங்கல்பட்டு மாவட்டத்தில் உள்ள ஓர் இருபாலர் பயிலும் [ஆகும். திருக்கழுக்குன்றம் அருகே மங்கலம் எனும் ஊரில் அமைந்துள்ளது.  

## விளக்கம்
அன்னை தெரசா கலை மற்றும் அறிவியல் கல்லூரி 1997ஆம் ஆண்டில் தொடங்கப்பட்ட கல்லூரியாகும். இது இருபாலர் பயிலும் கல்லூரி ஆகும். இக்கல்லூரியினை திருக்கழுக்குன்றம் கல்வி ஆராய்ச்சி மற்றும் பயிற்சி மையம் அறக்கட்டளை நிர்வகிக்கிறது. இந்தக் கல்லூரிக்கு தமிழ்நாடு அரசு (G.O.M.S.No.389/ 1997) ஒப்புதல் அளித்துள்ளது. சென்னைப் பல்கலைக்கழகத்துடன் (A1 / GJ / 97-3067) இணைக்கப்பட்டுள்ளது. புது தில்லியிலுள்ள பல்கலைக்கழக மானியக் குழு அங்கீகாரமும், சென்னையிலுள்ள சென்னைப் பல்கலைக்கழக இணைவும் பெற்றுள்ளது.  

## துறைகள்
- கணினி பயன்பாடு
- தமிழ்
- ஆங்கிலம்
- கணினி அறிவியல்
- வேதியியல்
- உயிர்வேதியியல்
- வணிகவியல்
- வணிகவியல் மற்றும் கணினி பயன்பாடு

## பயிற்றுவிக்கப்படும் பாடங்கள்
### இளநிலை

- கணினி பயன்பாடு
- தமிழ்
- ஆங்கிலம்
- கணினி அறிவியல்
- வேதியியல்
- உயிர்வேதியியல்
- வணிகவியல்
- வணிகவியல் மற்றும் கணினி பயன்பாடு

### முதுநிலை

- ஆங்கிலம்
- வணிகவியல்
# ஜேம்ஸ் உஷர்


**ஜேம்ஸ் உஷ்ஷர்** (**James Ussher** or **Usher**; 4 சனவரி 1581&nbsp;– 21 மார்ச் 1656) அயர்லாந்து நாட்டின் ஆங்கிலிக்கத் திருச்சபையின் பேராயராக 1625-ஆம் ஆண்டு முதல் 1656-ஆம் ஆண்டு முடிய பணியில் இருந்தவர். இவர் விவிலியத்தின் பழைய ஏற்பாடு நூலை ஆய்வு செய்து பிரபஞ்சத்தின் படைப்பின் ஆண்டு, நாள் மற்றும் நேரத்தை கண்டறிந்தவர். இவரின் ஆய்வுப் படி, புரோலெப்டிக் ஜூலியன் நாட்காட்டிப்படி, கிமு 4004-ஆம் ஆண்டு, அக்டோபர் மாதம், 23-ஆம் நாளன்று, மாலை 6 மணி அளவில் இந்த பூமி இறைவனால் படைப்பட்டதாக தனது கருத்தை வெளியிட்டார்.
# ரெய்ன் வில்சன்

**ரெய்ன் டீட்ரிச் வில்சன்** (பிறப்பு: ஜனவரி 20, 1966) ஒரு அமெரிக்க நடிகர், நகைச்சுவை நடிகர், தயாரிப்பாளர் மற்றும் எழுத்தாளர். என்.பி.சி. சுழ்நிலை நகைச்சுவையான தி ஆபீசில் டுவைட் ஷ்ரூட் என்ற பாத்திரத்திற்காக அவர் மிகவும் பிரபலமானவர், இதற்காக நகைச்சுவைத் தொடரில் சிறந்த துணை நடிகருக்கான தொடர்ச்சியான மூன்று எம்மி விருது பரிந்துரைகளை அவர் பெற்றார்.  

சியாட்டலைப் பூர்வீகமாகக் கொண்ட வில்சன், வாசிங்டன் பல்கலைக்கழகத்தில் நடிக்கத் தொடங்கினார், பின்னர் 1986 இல் பட்டம் பெற்ற பிறகு நியூயார்க் நகரில் நாடகக்கொட்டகையில் பணியாற்றினார். வில்சன் கேலக்ஸி குவெஸ்ட் (1999) திரைப்படத்தில் அறிமுகமானார், அதன்பிறகு அல்மோஸ்ட் ஃபேமஸ் (2000) , ஸ்டீவன் சோடெர்பெர்க்கின் ஃபுள் பிரண்டல் (2002), மற்றும் 1000 சடலங்களின் வீடு (2003) ஆகியவற்றில் நடித்தார். 2003 முதல் 2005 வரை எச்.பி.ஓ. தொடரான ​​சிக்ஸ் ஃபீட் அண்டரில் ஆர்தர் மார்ட்டினாக அவர் ஒரு பெரும் பங்கைக் கொண்டிருந்தார். 2018 முதல், சி.பி.எஸ். சிட்காம் மாம் இல் ட்ரெவர் எனும் கதாப்பாத்திரத்தில் நடித்தார்.  

வில்சன் 2005 ஆம் ஆண்டில் தி ஆபிசில் டுவைட் ஷ்ருட் ஆக நடித்தார், இது 2013 ஆம் ஆண்டில் நிகழ்ச்சி முடிவடையும் வரை அவர் நடித்தார். மற்ற திரைப்பட வரவுகளில் தி ராக்கர் (2008) மற்றும் சூப்பர் (2010) நகைச்சுவைகளில் முக்கிய கதாபாத்திரங்களும், துணை பாத்திரங்களும் அடங்கும் திகில் படங்கள் கூட்டீஸ் (2014) மற்றும் தி பாய் (2015). 2009 ஆம் ஆண்டில், கணினி இயங்குபட அறிவியல் புனைகதை<nowiki/>த் திரைப்படமான மான்ஸ்டர்ஸ் வெர்சஸ் ஏலியன்ஸு<nowiki/>க்கு வில்லன் காலக்சராக தனது குரலை வழங்கினார், மேலும் ஸ்மர்ப்ஸ்: தி லாஸ்ட் வில்லேஜில் கார்கமலுக்கு குரல் கொடுத்தார். மிக சமீபத்தில், அவர் ஸ்டார் ட்ரெக்: டிஸ்கவரி (2017) இல் தொடர்ச்சியான பாத்திரத்திலும், தி மெக் (2018) இல் துணை வேடத்திலும் நடித்தார். டீ.சி. இயங்குபட திரைப் பிரபஞ்சத்தில் லெக்ஸ் லூதரின் குரலும் இவர்தான்.  

நடிப்புக்கு வெளியே, வில்சன் நவம்பர் 2015 இல் தி பாஸூன் கிங் என்ற சுயசரிதை வெளியிட்டார், மேலும் 2008 இல் சோல்பான்கேக் என்ற எண்ணிம ஊடக நிறுவனத்தையும் இணைந்து நிறுவினார்.
# பிசுவேசுவர் நந்தி


**பிசுவேசுவர் நந்தி** (*Bishweshwar Nandi*) இந்தியாவின் திரிபுரா மாநிலத்தைச் சேர்ந்த சீருடற்பயிற்சி விளையாட்டின் பயிற்சியாளராவார். இவரும் ஒரு சிறந்த சீருடற்பயிற்சி விளையாட்டு வீரராக இருந்தார். அரியானா மாநிலத்தைச் சேர்ந்த தலீப் சிங் இவருக்குப் பயிற்சியளித்தார்.. தீபா கர்மாகர் இவரிடம் பயிற்சி பெற்ற சீருடற்பயிற்சி வீரர்களில் ஒருவராவார். பிசுவேசுவர் நந்தியின் மனைவி சோமா நந்தியும் ஒரு சீருடற்பயிற்சி விளையாட்டு பயிற்சியாளராவார்.  

## இவற்றையும் காண்க
- இந்தியாவில் சீருடல்பயிற்சி
- துரோணாச்சார்யா விருது
- திரிபுரா
# வீர் சிங்


**வீர் சிங்** (*Vir Singh*) இந்திய நாட்டைச் சேர்ந்த ஒரு சீருடற்பயிற்சி விளையாட்டு வீரராவார். 1952 ஆம் ஆண்டு நடைபெற்ற கோடைக்கால ஒலிம்பிக் விளையாட்டுப் போட்டிகளில் வீர் சிங் சீருடற்பயிற்சி விளையாட்டின் ஏழு பிரிவுகளில் இந்தியாவின் சார்பாக கலந்து கொண்டு விளையாடினார்.  

சீருடற்பயிற்சி விளையாட்டில் இந்தியாவின் முதல் ஒலிம்பிக் போட்டி பிரதிநிதித்துவம் வீர் சிங் மற்றும் குசி ராம் ஆகிய இருவருமாவர். போட்டியின் போது வீர் சிங்கிற்கு 22 வயது ஆகும். பஞ்சாபில் உள்ள சிறிய நகரமான குருதாசுபூர் இவருடைய சொந்த ஊராகும். அப்போது இந்நகரம் இந்தியாவில் சீருடற்பயிற்சி வீர்ர்களை உருவாக்கும் நகரமாகக் கருதப்பட்டது.  

185 சீருடற்பயிற்சி வீர்ர்கள் கலந்துகொண்ட 1952 ஆம் ஆண்டு ஒலிம்பிக் போட்டியில், வீர் சிங் கலந்து கொண்ட அனைத்து பிரிவுகளிலும் கடைசி ஐந்து இடங்களில் ஒன்றை மட்டுமே அவரால் பிடிக்க முடிந்தது.
# முகமது முனாவ்வர்

**முகமது முனாவ்வர்** (*Dr. mohamed munavvar*) திவேஹி தீவில் உள்ள மீடோவில் பிறந்தார். இவர் மாலத்தீவின் முன்னாள் வழக்கறிஞராக இருந்தார்.  

முகமது முனாவ்வர் உருசிய மக்கள் நட்புறவுப் பல்கலைக்கழகத்தில் சட்டத்தில் பன்னாட்டுச் சட்டவியலில் சிறப்புத் தகுதியுடன் முதுகலைப் பட்டத்தைப் (மேதகைமை) பெற்றவர் ஆவார்.  

### அரசியல் வாழ்க்கை

முனைவர் முனாவ்வர் 2003 வரை பத்து ஆண்டுகளாக மாலத்தீவின் பொது வழக்கறிஞராக பணியாற்றினார்.  

இவர் ஒரு பதின்ம ஆண்டு காலம் ஆடு தொகுதியின் நாடாளுமன்ற உறுப்பினராகவும் பணியாற்றினார். கறுப்பு வெள்ளி என்றழைக்கப்படும் ஜனநாயக சார்பு கிளர்ச்சியில் பங்கேற்றார். இதற்காகக் குற்றம் சாட்டப்பட்டு 2004 ஆகஸ்ட் 13 அன்று இவர் கைது செய்யப்பட்டு சிறையில் அடைக்கப்பட்டார். 5 டிசம்பர் 2004 அன்று, மாலத்தீவின் தண்டனைச் சட்டத்தின் 29 வது பிரிவின் கீழ் "அரசுக்கு எதிரான சட்டங்கள்" - இன்படி குற்றம் சாட்டப்பட்டது. இந்த குற்றச்சாட்டிற்கு ஆயுள் தண்டனை அல்லது பத்து ஆண்டுகள் முதல் பதினைந்து ஆண்டுகள் வரையிலான காலத்திற்கு சிறைவாசம் அல்லது நாடுகடத்துதல் தண்டனை ஆகும். எதிர்க்கட்சியும் சர்வதேச சமூகமும் முனாவ்வரின் மீதான குற்றச்சாட்டுகள் அரசியல்  
நோக்கம் கொண்டவை என்று சாடியதன் காரணமாக 2004 ஆம் ஆண்டு டிசம்பர் 10 ஆம் நாள் அவரின் மீதான குற்றச்சாட்டுகள் கைவிடப்பட்டன.  

முன்னதாக மாலத்தீவில் அரசியல் கட்சிகள் செயல்பட அனுமதிக்கப்பட்டிருக்கவில்லை. ஆனால் கயூமின் அரசாங்கத்தின் அரசியல் அதிருப்தியாளர்கள் மாலத்தீவு ஜனநாயகக் கட்சியை உருவாக்கினர். முனாவ்வர் அவர்களுடன் நெருக்கமாக பணியாற்றினார். 2 ஜூன் 2007 அன்று டாக்டர் முனாவ்வர் மாலத்தீவின் மிகப்பெரிய எதிர்க்கட்சியான மாலத்தீவு ஜனநாயகக் கட்சியின் தலைவராக தேர்ந்தெடுக்கப்பட்டார். பின்னர்,13 ஆகஸ்ட் 2008 அன்று டாக்டர் முனாவ்வர் அக்கட்சியின் தலைவர் பதவியிலிருந்து விலகினார்.
# ஆலி பள்ளிவாசல்



**ஆலி பள்ளிவாசல்** (*Aali Masjid*) இந்தியாவின் சம்மு-காசுமீர் மாநிலம் சிறிநகரில் அமைந்துள்ளது. அலி பள்ளிவாசல் என்ற பெயராலும் இது அழைக்கப்படுகிறது. கி.பி 1471 ஆம் ஆண்டில் சாமிரி மன்னர் சுல்தான் அசன் சாவின் காலத்தில் இப்பள்ளிவாசல் கட்டப்பட்டது. இதன் கட்டிட அமைப்பு சிறிநகர் ஈத்கா வளாகத்தில் கட்டப்பட்டுள்ள ஒரு மிகப்பெரிய வரலாற்று சிறப்பு கொண்ட பள்ளிவாசலாகும். சிறிநகரில் அமைந்துள்ள சாமியா பள்ளிவாசலுக்குப் பிறகு இதுவே காசுமீர் பள்ளத்தாக்கின் இரண்டாவது பெரிய பள்ளிவாசலாகும். இந்த கட்டிடம் மத்திய ஆசியா மற்றும் உள்ளூர் மரவேலை கட்டுமான மரபுகளுக்கு இடையே ஒரு தனித்துவமான தொகுப்பை இதன் கட்டுமானம் காட்டுகிறது. பள்ளிவாசல் 4 மீ × 4 மீ கட்டத்தை அடிப்படையாகக் கொண்டுள்ளது. 0.95 மீ சுற்றளவு கொண்ட 5 மீ உயரமுள்ள 151 மர நெடுவரிசைகள் கட்டடத்தைத் தாங்குகின்றன. 61.2 மீ × 20.5 மீ அளவுகள் கொண்ட தரை தளத்துடன் பிரதான மண்டபம் காணப்படுகிறது. மொத்தமாக இதுபோன்ற 75 தொகுதிகள் இங்குள்ளன. அனைத்து 151 தேவதாரு மர நெடுவரிசைகளும் செதுக்கப்பட்ட கல் பீடங்களில் மாறுபட்ட வடிவமைப்புகளுடன் வைக்கப்பட்டுள்ளன. பள்ளிவாசலின் ஒட்டுமொத்த பரப்பளவு 1844 சதுர மீட்டர்களாகும்.
# உன் காதல் இருந்தால்



**உன் காதல் இருந்தால்** என்பது 2020 ஆம் ஆண்டு வெளிவந்த இந்திய உளவியல் த்ரில்லர் படம் ஆகும். இதனை ஹஷிம் மரிகர் எழுதி இயக்கியுள்ளார். அவர் தமிழ் சினிமாவில் இயக்குநராக முதலில் எடுத்த படம் இதுவாகும்.  

இப்படத்தில் ஸ்ரீகாந்த் மற்றும் சந்திரிகா ரவி ஆகியோர் முக்கிய கதாபாத்திரங்களில் நடித்துள்ளனர். மலையாள நடிகர் மக்பூல் சல்மானின் முதல் தமிழ் திரைப்படமாகும். மன்சூர் அகமது இப்படத்திற்கு இசை அமைப்பாளராக அறிமுகமானார்.  

## நடிகர்கள்

- ஸ்ரீகாந்த்
- சந்திரிகா ரவி
- மக்பூல் சல்மான்
- ஹர்ஷிகா பூனாச்சா
- ரியாஸ் கான்
- வையபுரி
- சிராக் ஜானி
- ஜென்சன் அலப்பட்
- அன்சில் முபாரக்
- லீனா
- காயத்ரி
- சோனா ஹைடன்
- ஸ்ரீயா ரமேஷ்
- கிரேன் மனோகர்
- ஹாஷிம் மரிகர்
- சாக்ஷி திவேதி

## தயாரிப்பு
இயக்குநர் ஹாஷிம் மரிகர் இந்த திட்டத்தின் மூலம் தமிழ் சினிமாவில் அறிமுகமாக முடிவு செய்தார். *உன் காதல் இருந்தல்* என்ற தலைப்பு 2016 ஆம் ஆண்டு *கவலை வேண்டாம்* என்ற திரைப்படத்தின் பாடலில் இருந்து எடுக்கப்பட்டது. மம்மூட்டியின் மருமகன் மக்பூல் சல்மான் இந்த படத்தின் மூலம் தமிழில் அறிமுகமானார்.  

## ஒலிப்பதிவு
அறிமுக வீரர் மன்சூர் அகமது இசையமைத்துள்ளார். ஒலிப்பதிவு நான்கு பாடல்களைக் கொண்டுள்ளது.
# கோ. கருணாகர மேனன்

கேரளா]]  
| nationality =  
| party = சுதந்திர வீரர்  
| alma_mater = சென்னைப் பல்கலைக்கழகம்  
| occupation = பத்திரிக்கையாளர், அரசியல்வாதி  
| spouse = பாருக்குட்டி அம்மா  
}}  
திவான் பகதூர் **கோழிச்சேரி கருணாகர மேனன்** (*Cozhisseri Karunakara Menon*) (1863-1922) ஓர் இந்திய பத்திரிகையாளரும் முந்தைய சென்னை மாகாணத்தின் அரசியல்வாதியும் ஆவார். தமிழ்நாட்டு இந்திய விடுதலைப் போராட்ட வீரர் ஜி. சுப்பிரமணிய ஐயருக்குப் பிறகு தி இந்துவின் இரண்டாவது ஆசிரியராகவும், "த இன்டியன் பேட்ரியாட்" என்ற பத்திரிக்கையின் நிறுவனராகவும் இருந்தார்.  

கருணாகர மேனன் மலபார் மாவட்டத்தின் பரப்பனங்காடியில் பிறந்தார். பின்னர், சென்னையில் உயர் கல்வியைப் பெற்றார். இவர் 1898 வரை தி இந்துவின் துணை ஆசிரியராகவும், 1898 முதல் 1905 வரை முதன்மை ஆசிரியராகவும் பணியாற்றினார். 1905 ஆம் ஆண்டில், இவர் *"த இன்டியன் பேட்ரியாட்"* என்ற பத்திரிக்கையைத் தொடங்கினார். இது பின்னர், 1924இல் மூடப்பட்டது. இவர் ஒரு முக்கிய பொது மனிதராக இருந்தார். மேலும் தனது கால அரசியல் நிகழ்வுகளில் பங்கேற்றார்.  

மேனன், 1922ஆம் ஆண்டில் கேரள மாநிலத்தின் பரப்பனங்காடியில் உள்ள 'கோழிச்சேரி' என்ற தனது இல்லத்தில் இறந்தார். வி. கிருஷ்ணசாமி ஐயர், மு. வீரராகாவாச்சாரியார், ஜி. சுப்பிரமணிய ஐயர், சென்னை ஆளுநர் சர் ஆர்தர் லாலே ஆகியோரால் இவர் மிகவும் மதிக்கப்பட்டார்.  

## ஆரம்ப கால வாழ்க்கை
கருணாகர மேனன் சென்னை மாகாணத்தின் மலபார் மாவட்டத்தில் உள்ள பரப்பநங்காடியைச் சேர்ந்த நாயர் குடும்பத்தில் (கோழிச்சேரி தரவாடு) பிறந்தார். சென்னைப் பல்கலைக்கழகத்தில் சட்டத்தில் பட்டம் பெற்றார். பின்னர், தி இந்துவில் துணை ஆசிரியராக சேர்ந்தார்.  

## பொது வாழ்க்கை
பட்டப்படிப்பின்போது, 1890ஆம் ஆண்டில் பிரித்தானிய இந்தியாவின் சென்னை உயர்நீதிமன்றத்தில் நீதிபதியாக இருந்த டி.முத்துசாமி ஐயரின் மலபார் திருமண சட்டத்தை எதிர்த்தபோது இவர் பொது வாழ்க்கையில் இறங்கினார். இந்தச் சட்டத்துக்கு மேனனின் எதிர்ப்பு முத்துசாமி ஐயரை மிகவும் கவர்ந்தது. இருவருக்கும் இடையே நெருங்கிய நட்பு வளர்ந்தது. இந்த நேரத்தில், மேனன் திருவிதாங்கூரின் திவானாக இருந்த டி. மாதவ ராவுடன் நட்பை வளர்த்துக் கொண்டார்.  

## தி இந்துவில்

தி இந்து பத்திரிகையின் ஆசிரியரான ஜி. சுப்பிரமணிய ஐயர் வெல்பி குழு முன் சாட்சியங்களை வழங்க ஐக்கிய இராச்சியத்திற்குச் சென்றபோது, மேனன் அவர் இல்லாத நேரத்தில் செய்தித்தாளை நடராஜன் என்பவரின் உதவியுடன் நிர்வகித்தார்.  

அக்டோபர் 1898இல் மு. வீரராகாவாச்சாரியார் தி இந்துவில் பொறுப்பேற்றபோது, கருணாகர மேனனை ஆசிரியராக நியமித்தார். மேனன் தி இந்துவில் 1905 வரை பணியாற்றினார்.  

## தனிப் பத்திரிக்கை
*"த* *இன்டியன் பேட்ரியாட்"* ஒரு கடினமான பாதையில் சென்றது. இந்திய தேசிய காங்கிரஸை வெளிப்படையாக ஆதரித்த அக்கால சில செய்தித்தாள்களில் இதுவும் ஒன்றாகும். இது அலிபூர் வெடிகுண்டு வழக்கைத் தொடர்ந்தவர்களை கடுமையாக எதிர்த்ததுடன், சட்டம் ஒழுங்கின் பக்கம் நிற்பதாகக் கூறியது.  

இவர், ஹோம் ரூல் இயக்கத்தை ஆதரித்தார். பிராமணரல்லாத இயக்கத்தின் அரசியல் ஆசைகளை இவர் எதிர்த்தபோதும், அவர்களின் சமூக சீர்திருத்த நடவடிக்கைகளுக்கு இவர் ஆதரவளித்தார்.
# செ. ப. கருணாகர மேனன்


திவான் பகதூர் **செருபலா பத்தாயபுரம் கருணாகர மேனன்** (*Diwan Bahadur Cherubala Pathayapura Karunakara Menon*) (1891 &ndash; 1976) ஒரு இந்திய அரசு ஊழியரும் நிர்வாகியும் ஆவார். இவர் 1944 முதல் 1947 வரை கொச்சி இராச்சியத்தின் திவானாக பணியாற்றினார். இவர் இராச்சியத்தின் கடைசி திவானாக இருந்தார். மேலும் கொச்சி அரசு இந்திய ஒன்றியத்தில் சேரும் வரை திவானாகப் பணியாற்றினார். இவரது புகழ்பெற்ற வாழ்க்கையின் போது இவருக்கு ராவ் சாஹிப், ராவ் பகதூர் மற்றும் திவான் பகதூர் ஆகிய பட்டங்களை பிரித்தானிய அரசாங்கம் வழங்கியது.  

## ஆரம்பகால வாழ்க்கையும், கல்வியும்
கருணாகர மேனன், 1891ஆம் ஆண்டில் அப்போதைய கொச்சி இராச்சியத்தின் சிற்றூர் என்ற இடத்தில் ஆறு பேர் கொண்ட குடும்பத்தில் பிறந்தார். இவருக்கு மூன்று சகோதரிகள் இருந்தனர். இவரது குடும்பம், அந்த நாட்களில் மிகவும் பொதுவான விவசாய பாரம்பரியத்தை பின்பற்றியது. மேனன் தனது பள்ளிப்படிப்பை சிற்றூரில் பயின்றார். பின்னர், சென்னை மாநிலக் கல்லூரியில் பட்டம் பெற்றார்.  

## தொழில்
கல்வியை முடிந்ததும், மேனன் சென்னை வருவாய் வாரியத்தில் ஒரு எழுத்தராக சேர்ந்தார். சர் இராஜாஜியின் தலைமையில் இந்திய அரசு சட்டம் 1935இன் படி சென்னை மாகாணத்தில் முதல் தேர்ந்தெடுக்கப்பட்ட இந்திய தேசிய காங்கிரஸ் அரசாங்கம் ஆட்சியைப் பிடித்தவுடன், கருணாகர மேனன் பொது சேவை ஆணையத்தில் செயலாளராக நியமிக்கப்பட்டார்.  

மேனன், விரைவில் தெற்கு கனராவின் மாவட்ட ஆட்சியராக மாற்றப்பட்டார். இரண்டாம் உலகப் போரின்போது மேனன் இந்திய அரசின் பிராந்திய உணவு ஆணையராக நியமிக்கப்பட்டார். பொது விநியோக அமைப்புகளை அறிமுகப்படுத்துவதில் இவர் முக்கியப் பங்கு வகித்தார். ராஜேந்திர பிரசாத் உணவு அமைச்சராக இருந்தபோது இவர் உணவு இயக்குநராக பொறுப்பேற்க தில்லிக்கு அழைக்கப்பட்டார்.  

கொச்சி இராச்சியத்தில் திவானாக பொறுப்பேற்று, இந்தியா சுதந்திரம் பெற்ற 15 ஆகஸ்ட், 1947 வரை பணியாற்றினார். இந்தியக் குடியரசில் கொச்சி அரசு நுழைவதற்கு இவர் தலைமை தாங்கினார்.  

## பிற்கால வாழ்வு

இவரது பிற்கால வாழ்க்கையில், இந்திய அரசாங்கத்தின் ஆலோசகராக பணியாற்றினார். கடைசியில் கேரளாவுக்குத் திரும்பி வணிக நலன்களைப் பெற்றார். செயலிழந்த ஷொரனூர் மெட்டல் இண்டஸ்ட்ரீஸை இவர் புதுப்பித்தா. சிற்ரூர் சர்க்கரை கூட்டுறவு ஆலையை அமைத்தார். மேலும், தனியார் கொச்சின் வணிக வங்கியின் தலைவராக இருந்தார். சிற்றூர் மக்கள்தொகையின் நீண்டகால தேவையை பூர்த்திசெய்ய சிற்றூர் கல்லூரி அமைப்பதில் இவர் முக்கியப் பங்கு வகித்தார்.  

## குடும்பம்

திருச்சூரில் நன்கு அறியப்பட்ட குருப்பம் குடும்பத்தைச் சேர்ந்த டி. சி. ஜானகி அம்மாவை மணந்தார். கேரளாவைச் சேர்ந்த சமஸ்கிருத மொழியில் ஆரம்பகால முதுகலை பட்டதாரிகளில் ஒருவரான இவர் சென்னை மாநிலக் கல்லூரியில் கௌரவங்களுடன் தேர்ச்சி பெற்றார். இவர்களின் மூத்த மகன் கிருஷ்ணன், ஆந்திராவின் கணக்காளர் நாயகமாக பணியாற்றி ஓய்வு பெற்றார். இவர் 2002 இல் இறந்தார். இவர்களின் மகள் பார்வதி, வெளிநாட்டிலும் பின்னர் நிறுவன சட்ட ஆணையம் மற்றும் வாரியத்திலும் பணியாற்றி பின்னர் செயலாளராகவும், பின்னர் கொச்சின் சுத்திகரிப்பு நிலையங்களின் இயக்குநராகவும் இருந்த மத்திய அரசின் அரசு ஊழியரை மணந்தார். இளைய மகன் நாராயணன் பெருநிறுவன உலகிற்குச் சென்று, இப்போது இந்தியாவிலும் வெளிநாட்டிலும் உள்ள பல்வேறு பல தேசிய நிறுவனங்களின் இயக்குநர், நிர்வாக இயக்குநர் மற்றும் தலைவராக பணியாற்றிய பின்னர் ஓய்வு பெற்றார்.  

கருணாகர மேனன் 1976 இல் தனது 85 வயதில் காலமானார். இவரது மனைவி ஜானகி அம்மா 1991இல் இறந்தார் .
# மாநிலப் பல்கலைக்கழகம்

இந்தியாவில், **மாநில பல்கலைக்கழகம்** (*State university*) என்பது இந்தியாவின் ஒவ்வொரு மாநிலங்களின் மாநில அரசால் நிதியளிக்கப்பட்டு நடத்தப்படும் பல்கலைக்கழகங்களாகும்.  

1950ல் இந்திய அரசியலமைப்பு ஏற்றுக்கொள்ளப்பட்டதைத் தொடர்ந்து, கல்வி என்பது மாநிலப் பட்டியலிலுள்ள அதிகாரமாக மாறியது. 1976இல் அரசியலமைப்பு மாற்றத்தைத் தொடர்ந்து, இது மாநிலங்கள் மற்றும் மத்திய அரசின் கூட்டுப் பொறுப்பாக மாறியது.  

மார்ச் 17, 2021ஆம் ஆண்டின் படி, பல்கலைக்கழக மானியக் குழு 426 மாநிலப் பல்கலைக்கழகங்களைப் பட்டியலிட்டுள்ளது.  

## பல்கலைக்கழக மானியக்குழு சட்டம்
1956ஆம் ஆண்டின் பல்கலைக்கழக மானியக் குழுவின் சட்டப் பிரிவு 12 (பி) ப.மா.கு.வுக்கு "ஆணைக்குழுவின் நிதியிலிருந்து, பல்கலைக்கழகங்களுக்கு மானியங்களை ஒதுக்க மற்றும் வழங்குவதற்கான உரிமையை வழங்குகிறது." எனவே, ப.மா.கு. மாநில பல்கலைக்கழகங்களை "ப.மா.கு. சட்டம் - 1956இன் பிரிவு 12 (பி)இன் கீழ் மத்திய/ப.மா.கு. உதவியைப் பெறுவதற்குத் தகுதியானது என்று அறிவிக்கப்பட்டுள்ளது" என்று வகைப்படுத்துகிறது, அல்லது வெளியிடப்படவில்லை, மேலும் வெளியிடப்பட்ட பட்டியல்களில் இந்த நிலையைக் குறிப்பிடுகிறது. 2021 மே 17 அன்று ப.மா.கு. வெளியிடப்பட்ட அண்மைய பட்டியல், 252 பல்கலைக்கழகங்கள் மத்திய/ப.மா.கு. உதவியைப் பெறத் தகுதியானவை என்று பட்டியலிடப்பட்டுள்ளது.
# மாம்புரம் பள்ளிவாசல்



**மாம்புரம் பள்ளிவாசல்** (*Mampuram Mosque*) தென்னிந்தியாவின் கேரள மாநிலம் மலப்புரம் மாவட்டத்தில் திருரங்கடியில் அமைந்துள்ள ஒரு பிரபலமான பள்ளிவாசலாகும். வரலாற்று ரீதியாக பிரித்தானிய அரசாங்கத்திற்கு எதிராக 1921 ஆம் ஆண்டு மாப்பிலா லகலா எனப்படும் மலபார் புரட்சியுடன் தொடர்புடையதாகும்.  

## புனித மையம்
கேரளாவின் சன்னி வகை இசுலாமியர்களின் மிக முக்கியமான புனித மையங்களில் மாம்புரம் பள்ளிவாசலும் ஒன்றாகும். தினசரி 5,000 பார்வையாளர்கள் இங்கு வருகிறார்கள். வேலை செய்யும் நேரம்: காலை பிரார்த்தனைக்கு 20 நிமிடம் முன்பும் மாக்ரிப் பிரார்த்தனைக்கு 20 நிமிடங்களுக்கு முன்னரும் பள்ளிவாசல் இயங்குகிறது.  

## வாராந்திர பிரார்த்தனை
ஒவ்வொரு வியாழக்கிழமையும் பள்ளிவாசல் தர்காவில் சுவாலத் மச்லிசு எனப்படும் ஒரு கூட்டு ஆலோசனைக் கூட்டம் நடத்தப்படுகிறது.  

## பண்டிகைகள்
ஒவ்வொரு ஆண்டும் முகரம் மாதத்தின் முதல் ஏழாம் தேதி வரை இங்கு உரூசு திருவிழா நடத்தப்படுகிறது. நிகழ்ச்சிகளில் இசுலாம் பற்றிய பேச்சுக்கள் மற்றும் இலவச உணவு விநியோகம் ஆகியவை அடங்கும். இறுதி நாளில் உலகம் முழுவதிலுமிருந்து மக்கள் பங்கேற்கும் கூட்டம் ஒன்றும் நடக்கிறது.  

## படத் தொகுப்பு

## இதையும் காண்க
- மாப்பிலா
# செம்பிட்டப்பள்ளி

**செம்பிட்டப்பள்ளி** (*Chempittapally*) இந்தியாவின் கேரள மாநிலத்தில் இருக்கும் மேற்கு கொச்சியில் உள்ள ஒரு பழைய பள்ளிவாசலாகும். "செம்பிட்டப்பள்ளி" என்ற பெயர் வெண்கலம் என்ற பொருள் கொண்ட மலையாள மொழி சொல் "செம்ப்" மற்றும் பள்ளிவாசல் என்ற பொருளைக் குறிக்கும் பள்ளி என்ற சொல்லிலிருந்தும் உருவானதாகும். இந்த புகழ்பெற்ற பள்ளிவாசலின் மேற்கூரை வெண்கல ஓடுகளால் அலங்கரிக்கப்பட்டுள்ளது. பள்ளிவாசல் சுற்றுச் சுவரில் 3 வாயில்கள் உள்ளன; மேற்கு புறத்தில் இருக்கும் வாயில் பணயாபில்லி கிராமத்தை நோக்கி திறக்கிறது. தெற்கில் உள்ள மற்றொரு வாயில் தங்கமுக்கு மற்றும் கோச்சங்காடி பகுதிகளை நோக்கித் திறக்கிறது. கிழக்கு பக்கத்தில் பிரதான வாசல் அமைந்துள்ளது. வடக்குப் பக்கத்தில் யூதர் தெரு மற்றும் மட்டஞ்சேரி பசார் பகுதிகளும் மற்றும் தெற்கு நோக்கிய பக்கத்தில் சுல்லிகல் பகுதியும் உள்ளன.  

## மேற்கோள்ககள்
# கோலப்பள்ளி சீனிவாச அசோக்

**கோலப்பள்ளி சீனிவாச அசோக்** (*Gollapalli Srinivas Ashok*) என்பவர் புதுச்சேரி ஒன்றிய பகுதியின் இந்திய அரசியல்வாதி ஆவார். இவர் 2021ஆம் ஆண்டு புதுச்சேரி சட்டமன்றத் தேர்தலில் யானம் சட்டமன்றத் தொகுதியிலிருந்து புதுச்சேரி சட்டப் பேரவைக்குத் தேர்ந்தெடுக்கப்பட்டார்.  

சட்டப் பேரவை தேர்தலில் வெற்றி பெற்ற பின்னர், புதுச்சேரி சட்டமன்றத்தில் பாரதிய ஜனதா கட்சிக்குத் தனது ஆதரவைத் தருவதாக உறுதியளித்தார்.  

## குடும்பமும் கல்வியும்
1990ஆம் ஆண்டுகளின் பிற்பகுதியிலும் 2000ஆம் ஆண்டுகளின் முற்பகுதியிலும் யானத்தில் பாஜக அரசியல்வாதியான மறைந்த கோலப்பள்ளி கங்காதர பிரதாப்பின் மகன் அசோக். இவரது தந்தை 2000ஆம் ஆண்டில் (இடைத்தேர்தல்) மற்றும் 2001ஆம் ஆண்டு புதுச்சேரி சட்டமன்றத் தேர்தலில் யானம் சட்டமன்றத் தொகுதிக்குப் போட்டியிட்டுத் தோல்வியுற்றார். அசோக் வணிக நிர்வாகத்தில் பி.ஜி. டிப்ளோமா படித்தார்.  

## தேர்தல்கள்
| 2021 | யானம் சட்டமன்றத் தொகுதி | வெற்றி | 17131 | ந. ரங்கசாமி | 16475 | 655 | } |
| --- | --- | --- | --- | --- | --- | --- | --- |
# விட்டலி நாபாதோ

**விட்டலி நாபாதோ** (**Vitaly Napadow)** உக்ரைனிய நாட்டைச் சேர்ந்த அமெரிக்க நரம்பியல் விஞ்ஞானி மற்றும் குத்தூசி மருத்துவ நிபுணராவார். தற்போது ஆர்வர்டு மருத்துவப் பள்ளி மற்றும் மார்டினோசு உயிரி மருத்துவ உருவரைவு மையத்தில் முழுநேரப் பேராசிரியராகப் பணிபுரிகிறார். மேலும், ஒருங்கிணைந்த வலி நரம்பு உருவரைவு மையத்தின் இயக்குநராகவும், குத்தூசி மருத்துவ ஆராய்ச்சி சங்கத்தின் இணைத் தலைவராகவும் உள்ளார். குத்தூசி மருத்துவம் மற்றும் மூளையில் அதன் விளைவுகள் குறித்து ஆராய்ச்சி செய்வதில் இவர் பெயர் பெற்றவர். மூளை செயல்படுத்துவதில் குமட்டலின் மற்றும் தன்னிச்சையான பைப்ரோமையால்சியா தசை வலியின் தீவிரத்தோடு தொடர்புடைய நிலைக்கும் மூளை ஓய்வுவெடுக்கும் நிலைக்கும் இடையில் உள்ள வேறுபாடுகள் குறித்தும் இவர் ஆய்வு செய்துள்ளார்.  

## வாழ்க்கைக் குறிப்பு
நாபாதோ 2002 ஆம் ஆண்டில் நியூ இங்கிலாந்து அக்குபஞ்சர் பள்ளியில் குத்தூசி மருத்துவத்தில் முதுகலைப் பட்டம் பெற்றார். 2001 ஆம் ஆண்டில் ஆர்வர்டு-எம்ஐடி சுகாதார அறிவியல் மற்றும் தொழில்நுட்ப திட்டத்திலிருந்து முனைவர் பட்டத்தைப் பெற்றார். 2004 ஆம் ஆன்டில் ஆர்வர்டு மருத்துவப் பள்ளியின் ஆசிரியராக கதிரியக்கவியல் பயிற்றுவிப்பாளராக சேர்ந்தார். அங்கு அவர் 2010 ஆம் ஆண்டில் மயக்கவியல் உதவி பேராசிரியராகவும், 2014 ஆம் ஆண்டில் கதிரியக்கவியல் இணை பேராசிரியராகவும், 2021 ஆம் ஆண்டு ஒரு முழு பேராசிரியராகவும் உயர்ந்தார்.
# த. ஜெயமூர்த்தி


**த. ஜெயமூர்த்தி** (*T. Jayamoorthy*)(இறப்பு: 19 மே 2021) என்பவர் இந்திய அரசியல்வாதி. இவர் இந்தியாவில் புதுச்சேரி ஒன்றிய பிரதேசப் பகுதியினைச் சார்ந்தவர்.  

## வாழ்க்கை
ஜெயமூர்த்தி புதுச்சேரி அரியாங்குப்பத்தினைச் சார்ந்தவர். இவர் 2016 முதல் 2021 வரையிலும், 2001 முதல் 2006 வரையிலும் அரியாங்குப்பம் சட்டமன்றசட்டமன்ற உறுப்பினராக இருந்தார். ஜெயமூர்த்தி தனது 62 வயதில் கோவிட்-19 பெருந்தொற்று சிக்கல்களால் இறந்தார்.
# பூலா திருப்பதி ராஜு


**பூல்லா திருப்பதி ராஜு** (*oola Tirupati Raju(*) 3 செப்டம்பர் 1904 - 1992) ஓர் இந்திய எழுத்தாளரும், மெய்யியலாளரும், கல்வியாளரும், சோத்பூரின் ஜஸ்வந்த் கல்லூரியின் (இன்றைய ஜெய் நரேன் வியாஸ் பல்கலைக்கழகம் முன்னாள் பேராசிரியருமாவார். இந்திய தத்துவம், இலக்கியம் குறித்து ஆங்கிலத்திலும் , தெலுங்கிலும் பல புத்தகங்களை எழுதியவர். இவரது வெளியீடுகளில் இந்திய சிந்தனையின் கட்டமைப்பு ஆழங்கள் தெலுங்கு இலக்கியம், இந்தியாவின் தத்துவ மரபுகள் ஒப்பீட்டு தத்துவ அறிமுகம் , இந்தியாவின் கருத்தியல் சிந்தனை ஆகியவை அடங்கும். சர்வபள்ளி ராதாகிருஷ்ணன் எழுதிய *தி கான்செப்ட் ஆஃப் மேன்: எ ஸ்டடி இன் ஆப்பேரேடிவ் பிலாசஃபி* யின் ஆசிரியராக இருந்தார். இலக்கியத்திலும், கல்வியிலும் இவர் செய்த பங்களிப்புகளுக்காக 1958ஆம் ஆண்டில் இந்திய அரசு மூன்றாவது மிக உயர்ந்த கெளரவமான பத்ம பூசண் விருதை வழங்கியது.  

ஒப்பீட்டு தத்துவத்தின் நவீன வளர்ச்சியில் இவர் முக்கியப் பங்கு வகித்துள்ளார். மேலும், இந்திய தத்துவத்தை அமெரிக்க அகாதமியின் கவனத்திற்கும் கொண்டு சென்றார்.  

## தேர்ந்தெடுக்கப்பட்ட நூலியல்
- 
- 
- 
- 
- 
-
# மைசூர் ஹிரியண்ணா


பிரியாவிடையில் இராதாகிருஷ்ணன் & ஏ. ஆர். வாடியாவுடன் ஹிரியண்ணா]]  
**மைசூர் ஹிரியண்ணா** (*Mysore Hiriyanna*) (1871-1950) ஓர் சிறந்த இந்திய மெய்யியலாளரும், சமசுகிருத அறிஞரும், இந்திய அழகியல் மீதான அதிகாரமும் ஆவார். மைசூர் பல்கலைக்கழகத்தில் சமசுகிருத பேராசிரியராகவும், சர்வ்பள்ளி ராதாகிருஷ்ணனின் சமகாலத்தவராகவும் இருந்தார். இந்திய மெய்யியல் குறித்த இவரது வகுப்புகள் விரிவானவை.  

## படைப்புகள்

ஆலன் & அன்வின் ஆகியோரால் "இந்திய தத்துவத்தின் அறிமுகம்" என புத்தக வடிவத்தில் வெளியிடப்பட்ட இவரது வகுப்பறை பாடங்கள் இவருக்கு சர்வதேச அங்கீகாரத்தைக் கொடுத்தன. இது இந்திய மெய்யியலின் ஒரு ஆரம்பப் பணியாகும். இவரது மற்ற முக்கிய படைப்புகளில் "மதிப்புகளின் இந்திய கருத்து", "இந்திய தத்துவத்தின் முக்கியத்துவம்", "பரிபூரணத்திற்குப் பிறகு நீண்ட தேடல்" , "கலை அனுபவம்" ஆகியவை அடங்கும். இவர் வேத காலம் பற்றி, முக்கியமாக உபநிடதங்கள் குறித்து விரிவாக எழுதினார். அதைத் தொடர்ந்து வேதத்திற்கு பிந்தைய காலத்தில் இந்திய தத்துவ சிந்தனையின் பரிணாமம், முக்கியமாக பகவத் கீதை பௌத்தம், சமண மதத்தின் ஆரம்ப ஆண்டுகள் குறித்து விவாதித்தார். அழகியல் குறித்த இவரது பணி அதிகாரப்பூர்வமானது. முக்கியமாக அலங்காரங்கள், அழகியல் , நெறிமுறைகள், கலை முறை, இந்திய அழகியல் மதிப்புகள் , ஒழுக்கநெறி ஆகியவற்றைக் கையாண்டது
# ஜெயசிறீ பர்மன்

**ஜெயசிறீ பர்மன்** (*Jayasri Burman*) (பிறப்பு 1960 கொல்கத்தா ) ஓர் சமகால இந்திய கலைஞராவார். சாந்திநிகேதனிலுள்ள கலா பவனிலும், கொல்கத்தாவின் அரசு கலை மற்றும் கைவினைக் கல்லூரியிலும் படித்தார். அங்கு ஓவியத்தில் முதுகலை முடித்தார். இவர் பாரிஸ் சென்று மான்சியூர் சீசெர்சியின் கீழ் அச்சு தயாரிப்பைக் கற்றார்.  

இவர் புகழ்பெற்ற கலைஞர்களின் வழிவந்த குடும்பத்தில் உறுப்பினராக உள்ளார். ஒரு கலைஞரான இவரது கணவர் பரேஷ் மைத்தி புது தில்லியில் வசித்து வருகிறார். இவரது மாமா [[சக்தி பர்மன் ஓர் இந்திய கலைஞர்; இவரது உறவினர் மாயா பர்மனும் ஒரு கலைஞராக இருக்கிறார். 2005ஆம் ஆண்டில், இந்த கலைஞர்கள் அனைவரையும் உள்ளடக்கிய "தி ஃபேமிலி" என்ற கண்காட்சியை உருவாக்க இவர் உதவினார்.  

## விருதுகளும் அங்கீகாரமும்
அஞ்சல் துறை, பெண்கள் மற்றும் குழந்தைகள் மேம்பாட்டு அமைச்சகம் ஆகியவை 2007 ஆம் ஆண்டில் இவரை கௌரவித்தது.  

2007 மார்ச் 5-9 தேதிகளில் அனைத்துலக பெண்கள் தினத்திற்கான மகளிர் மற்றும் குழந்தைகள் மேம்பாட்டு அமைச்சகத்தால் ஒரு வாரம் கொண்டாடப்பட்ட 'அனன்யா விழா'வில் இவர் ஒரு முக்கிய பங்கைக் கொண்டிருந்தார். அமைச்சகம் வெளியிட்ட அஞ்சல் முத்திரைகளை இவர் வடிவமைத்து இந்தியாவின் துணைக் குடியரசுத் தலைவர் வெளியிட்டார்.
# பரேஷ் மைத்தி


**பரேஷ் மைத்தி** (*Paresh Maity*) (பிறப்பு 1965) ஓர் இந்திய ஓவியராவார். இவர் ஒரு குறுகிய கால தொழில் வாழ்க்கையில் ஒரு சிறந்த ஓவியராக இருந்தார்.  

2014 ஆம் ஆண்டில், இந்திய அரசு இவருக்கு நான்காவது மிக உயர்ந்த குடிமை விருதான பத்மசிறீ விருதை வழங்கியது.  

## ஆரம்ப கால வாழ்க்கை
பரேஷ் மைத்தி, மேற்கு வங்காளத்தின் கிழக்கு மிட்னாபூர் மாவட்டத்திலுள்ள தம்லக்கில் பிறந்தார். கொல்கத்தாவின் அரசு கலை மற்றும் கைவினைக் கல்லூரியில் நுண்கலைகளில் பட்டம் பெற்ற இவர், புது தில்லி, கலைக் கல்லூரியில் முதுநிலை நுண்கலைகளுடன் தனது வகுப்பில் முதலிடம் பெற்றார்.  

இவர், 850 அடிக்கு மேல் நீளமுள்ள இந்தியாவில் மிக நீளமான ஓவியத்தை வரைந்துள்ளார். ஆகஸ்ட் 2010 இல், கவிஞர் இரவீந்திரநாத் தாகூரின் கடைசி 15 கவிதைகளை அடிப்படையாகக் கொண்ட நீர் வண்ண ஓவியங்களுடன் இவரது 55வது தனி நிகழ்ச்சி, *ஷேஷ் லேகா* (கடைசி எழுத்துக்கள், 1941) , புது தில்லியின் தேசிய கலைக்கூடத்தில் திறக்கப்பட்டது.  

### தனிப்பட்ட வாழ்க்கை

இவர் கலைஞர் ஜெயசிறீ பர்மனை மணந்தார். தற்போது, புதுதில்லியில் வசித்து வருகிறார்.
# எம். வி. சீதாராமையா

**எம். வி. சீதாராமையா** (M. V. Seetharamiah) ( கன்னடம் : ಎಂ.ವಿ.ಸೀತಾರಾಮಯ್ಯ,; 9 செப்டம்பர் 1910 - 12 மார்ச் 1990) இராகவா என்ற புனைப்பெயரால் அறியப்பட்ட இவர் ஓர் அறிஞரும், பேராசிரியரும், ஆய்வாளரும், கன்னட எழுத்தாளருமாவார். பின்னர், “மாதிரி ஆசிரியர்” எனப் புகழப்பட்டார். இவருக்கு கர்நாடக சாகித்ய அகாதமி விருது உள்ளிட்ட பல்வேறு விருதுகள் வழங்கப்பட்டன.  

அந்தக் காலத்து சிறந்த ஆசிரியர்களும், கன்னட இலக்கியத்தின் முன்னோடிகளுமான பி. எம். ஸ்ரீகாந்தையா, டி. எஸ். வெங்கண்ணையா, அ. ரா. கிருஷ்ணா சாஸ்திரி, டி. என். ஸ்ரீகாந்தையா, டி. எல். நரசிம்மாச்சர் ஆகியோரின் கீழ் இவர் வந்தார்.  

## ஆரம்ப காலம்
செப்டம்பர் 9, 1910 இல் மைசூரில் அறிஞர்கள் குடும்பத்தில் பிறந்த இவர், 1933 இல் மைசூர் மகாராஜா கல்லூரியில் கன்னடத்தில் முதுகலைப் பட்டம் பெற்றார்.  

## பணிகள்
1934 இல், கன்னட இலக்கிய அமைப்பின் செயலாளராக பணியாற்றினார். டி. வி. குண்டப்பா அப்போது அமைப்பின் துணைத் தலைவராக இருந்தார்.  

1939 முதல் 1946 வரை, மைசூர் பல்கலைக்கழகம் வெளியிட்ட ஆங்கிலம்-கன்னட அகராதியின் உதவி ஆசிரியராக இருந்தார். பெங்களூரில் உள்ள அரசு கலைக் கல்லூரியில் 1946 இல் சேர்ந்து 1967 ல் ஓய்வு பெற்றார். இவர், பண்டையெழுத்துமுறை மீது சிறப்பு ஆர்வம் காட்டினார். மேலும், பல கன்னடக் கையெழுத்துப் பிரதிகளில் புதிய நுண்ணறிவுகளை வழங்கினார். பல இலக்கிய விருதுகளையும், கௌரவங்களைப் பெற்ற இவர், கன்னட இலக்கிய மரபின் பிரகதிசீலா பள்ளியில் தன்னை அடையாளப்படுத்திக் கொண்டார். நூற்றுக்கும் மேற்பட்ட படைப்புகளை இவர் கொண்டிருந்தார். 1979இல் பெங்களூரில் , பி.எம். ஸ்ரீ பிரதிஸ்தானாவை நிறுவுவதற்கு இவர் பொறுப்பேற்றார்.  

## இறப்பு
மார்ச் 12, 1990 அன்று பெங்களூரில் காலமானார்.
# தேவனஹள்ளி


**தேவனஹள்ளி** (*Devanahalli*) தேவந்தஹள்ளி, தியாவந்தள்ளி, தேவனதொட்டி, தேவனபுரம் எனவும் அழைக்கப்படும் இது இந்திய மாநிலமான கர்நாடகாவின் பெங்களூர் ஊரக மாவட்டத்திலுள்ள ஒரு நகரமாகும். இந்த நகரம் பெங்களூரின் வடகிழக்கில் 40 கிலோமீட்டர் (25 மைல்) தொலைவில் அமைந்துள்ளது. இங்கு, கெம்பெகவுடா பன்னாட்டு வானூர்தி நிலையம் அமைந்துள்ளது. விமான நிலையத்தை ஒட்டியுள்ள கிட்டத்தட்ட 400 ஏக்கர் (1.6 கி.மீ. 2) பரப்பளவில் இரண்டு தகவல் தொழில்நுட்பப் பூங்காக்களைக் கொண்ட பல பில்லியன் டாலர் வணிகப் பூங்கா உருவாகி வருகிறது. ஒரு விண்வெளிப் பூங்கா, அறிவியல் பூங்கா, 10 பில்லியன் டாலர் (140 மில்லியன் அமெரிக்க டாலர்) நிதி நகரமும் வர உள்ளன. ஒரு புதிய செயற்கைக்கோள் வளைய சாலை நகரத்தை தொட்டபல்லாபூருடன் இணைக்கும். தேவனஹள்ளி இந்தியாவின் மிகப்பெரிய தகவல் தொழில்நுட்ப பிராந்தியமாக வரவிருக்கும் 1,500 பில்லியன் டாலர் (21 பில்லியன் அமெரிக்க டாலர்), 12,000 ஏக்கர் (49 கி.மீ. 2) பரப்பளவில் அமையவுள்ள பெயில் தகவல்தொழில்நுட்ப முதலீட்டு பிராந்தியத்திற்கு அருகில் அமைந்துள்ளது.  

இப்பகுதியில் மொத்த உள்கட்டமைப்பு மேம்பாடு அடுத்த இரண்டு ஆண்டுகளில், 4 20,450 பில்லியனாக (அமெரிக்க $ 290 பில்லியன்) அதிகரிக்கும் என்று மதிப்பிடப்பட்டுள்ளது. இப்பகுதியில் குறிப்பிடத்தக்க வணிக மற்றும் குடியிருப்பு வளர்ச்சியுடன், அசையாச் சொத்துகளுக்கான தேவை உள்ளது. "மைசூர் புலி" என்று பிரபலமாக அறியப்படும் திப்பு சுல்தானின் பிறப்பிடமாகும்.  

## வரலாறு
தேவநஹள்ளி கங்கவாடியின் ஒரு பகுதியாக இருந்தது , பின்னர் ராஷத்திரகுதாஸ், நோலம்பாஸ், பல்லவர்கள், சோழர்கள், ஹொய்சாலாக்கள் , விஜயநகர ஆட்சியாளர்களின் ஆட்சியின் கீழ் இருந்துள்ளது.  

## புள்ளிவிவரங்கள்
2001, இந்திய மக்கள் தொகைக் கணக்கெடுப்புப்படி, தேவனஹள்ளியில் 23,190 மக்கள் தொகை இருந்தது. ஆண்களில் மக்கள் தொகையில் 52%, பெண்கள் 48% ஆகும். இதன் சராசரி கல்வியறிவு விகிதம் 66% ஆகும். இது தேசிய சராசரியான 59.5% ஐ விட அதிகமாகும்: ஆண் கல்வியறிவு 73% ஆகவும் பெண் கல்வியறிவு 58% எனவும் இருக்கிறது. நகரின் 12% மக்கள் 6 வயதிற்குட்பட்டவர்கள்.  

## சுற்றுலா
தேவனஹள்ளி பெங்களூரிலிருந்து ஒரு மணி நேர பயண தூரத்திலுள்ளது. பெங்களூரு சர்வதேச விமான நிலையம் வழங்கிய உந்துதலால் சமீபத்தில் சுற்றுலாப் பயணிகளின் வளர்ச்சி ஏற்பட்டுள்ளது.  
, விஜயநகரப் பேரரசு காலத்துக்குப் பிந்தையது]]  
20 ஏக்கர் பரப்பளவில் அமைந்துள்ள தேவனஹள்ளி கோட்டை, பன்னிரண்டு கோட்டைகளை உள்ளடக்கியது. 15 ஆம் நூற்றாண்டிலிருந்து ஆளும் வம்சங்களின் நினைவூட்டலாக இருக்கிறாது.  

கோட்டைக்குள் ஏராளமான கோயில்கள் உள்ளன. அனைத்து கோயில்களிலும், வேணுகோபால சுவாமி கோயில் அதிகம் பார்வையிடப்பட்டதும் பழமையானதும் ஆகும். இதன் முற்றம் விசாலமானது. கோயிலின் சுவர்கள் இராமாயணத்தின் பல்வேறு காட்சிகளை சித்தரிக்கின்றன. மேலும், தூண்களில் அழகிய சிலைகள் செதுக்கப்பட்டுள்ளன. இந்த கோயில் இந்திய தொல்பொருள் ஆய்வின் கீழ் பாதுகாக்கப்பட்ட நினைவுச்சின்னமாகும். அருகிலுள்ள சித்தலிங்கேஸ்வர சுவாமி கோயிலும் பிரபலமானது. மேலும், சந்திரமௌலீசுவரர் கோயில், நஞ்சுண்டேசுவரர் கோயில், வீரபத்ரசுவாமி கோயில், இரங்கநாதசுவாமி கோயில், காளம்மா கோயில், இராகவேந்திரசாமி மடம், மகாந்தா மடம், பாலகோபால சுவாமி கோயில் (பழையது), நாகரேசுவரர் கோயில், பசவேசுவரர் கோயில் ஆகிய வழிபாட்டுத் தலங்களும் இங்கு அமைந்துள்ளன.
# கன்வர் சென்

**இராவ் பகதூர் கன்வர் சென்** (*Kanwar Sen*) (1899 &#x2013; 1979) இந்தியாவில் ஹரியானா மாநிலத்தைச் சேர்ந்த கட்டிடப் பொறியாளர் ஆவார். பிகானேர் மாநிலத்தில் தலைமை பொறியாளராக இருந்த இவர் ராஜஸ்தான் கால்வாய் குறித்தத் திட்டத்தையும், கங்கை கால்வாய் திட்டத்தையும் வெற்றிகரமாக செயல்படுத்தினார். இவர் தனது காலத்தின் நீர்ப்பாசன பொறியியலின் ஒரு களமாக கருதப்பட்டார். இவர் 1899 இல் ஹிசார் மாவட்டத்தில் ( அரியானா ) தோஹானாவில் பிறந்தார். லாகூரின் டி.ஏ.வி கல்லூரியில் கல்வி பயின்றார். இவர் 1927 ஆம் ஆண்டில் ரூர்க்கியின் (இப்போது, இந்திய தொழில்நுட்பக் கழகம் ரூர்க்கி ) தாம்சன் கட்டிடப் பொறியியல் கல்லூரியில் பட்டம் பெற்றார். இவருக்கு 1956இல் பத்ம பூசண் விருது வழங்கப்பட்டது.  
இவர் ஒரு "பொறியாளரின் நினைவூட்டல்கள்" என்ற புத்தகத்தை எழுதியுள்ளார். இவர், இந்திய அரசில் பாசன மற்றும் மின் அமைச்சகத்தில் மத்திய நீர் மற்றும் மின் ஆணையத்தின் தலைவராக இருந்தார்.
# அரபு நாட்டு அழகி


***அரபு நாட்டு அழகி*** 1961 ஆம் ஆண்டு வெளியான ஒரு இந்திய தமிழ் மொழிமாற்றுப்படமாகும். இந்தியில் வெளியான ஜபாக் என்ற திரைப்படத்தினை மொழிமாற்றம் செய்து வெளியிட்டார்கள்.  

ஹோமி வாடியா இயக்கிய இப்படத்தின் வசனங்களை ஆரூர்தாஸ் எழுதினார். குயிலன் இயற்றிய பாடல்களுக்கு விஜய பாஸ்கர் இசையமைத்தார்.
# ஜெய்ன் யார் ஜங்

பொறியியல் மாணவர்களுடன்.]]  
**ஜெய்ன் யார் ஜங்** (*Zain Yar Jung*) (1889-1961) ஓர் கட்டிடக் கலைஞராவார். இவர், ஐதராபாத் மாநிலத்தின் தலைமை கட்டிடக் கலைஞராகப் பணியாற்றினார்.  

## கட்டிடக் கலைஞராக
இவர், ஓசுமான் சாகர் ஏரி, பாத்சாகி மசூதி, ஹிமாயத் சாகர் ஆகியவற்றின் கட்டுமானத்துடன் தொடர்புடையவர் .  

ஐதராபாத் நிசாம் அரசு, நவாப் ஜெய்ன் யார் ஜங், சையத் அலி ராசா ஆகிய இரண்டு புகழ்பெற்ற கட்டிடக் கலைஞர்களை உலகெங்கிலும் உள்ள அழகான கட்டிடங்களை ஆய்வு செய்ய சுற்றுப்பயணத்திற்கு அனுப்பியது. இவர்கள் எகிப்தில் புகழ்பெற்ற பெல்ஜியக் கட்டிடக் கலைஞர் *எர்னஸ்ட் ஜாஸ்பர்* என்பவரைச் சந்தித்து ஐதராபாத்தில் ஒரு பல்கலைக்கழகத்தை வடிவமைப்பதற்காக அவரது உதவியைக் கோரினர். ஜாஸ்பரின் கீழ் இவர் உஸ்மானியா பல்கலைக்கழகத்தின் கட்டுமானத்தில் பணியாற்றினார்.  

## அரசியல் வாழ்க்கை
பின்னர், இவர் ஐதராபாத் மாநிலத்தை இந்தியாவுடன் இணைப்பதற்கான பேச்சுவார்த்தை நடத்த நிசாமின் தூதராக அனுப்பப்பட்டார்.  

நிசாம் இவருக்கு நவாப் என்ற பட்டத்தை வழங்கினார். இந்திய அரசு இவருக்கு 1956 இல் பத்ம பூஷனை விருது வழங்கியது.
# அக்பர் சாலை

**அக்பர் சாலை** என்பது இந்தியாவின் புதுதில்லியில் ஓர் முக்கிய சாலையாகும். வடகிழக்கு முனையில் இது இந்தியாவின் வாயில் பகுதியிலிருந்து தென்மேற்கு முனையில் இது தீன் மூர்த்தி பவன் வரை நீண்டுள்ளது. லோக் கல்யாண் சாலை, ராஜாஜி சாலை, தீன் மூர்த்தி சாலை மற்றும் சப்தர்ஜங் சாலையினை அணுகலாம். இந்தியாவின் முக்கிய அரசியல் கட்சியான இந்திய தேசிய காங்கிரசின் தலைமை அலுவலகம் இந்த சாலையில் தான் அமைந்துள்ளது.  

## சந்திப்புகள்

- மான்சிங் சாலை மற்றும் மவுலான ஆசாத் சாலையை இணைக்கும் சுற்று வட்ட சந்திப்பு
- மோதிலாலால் நேரு பகுதி மற்றொரு சந்திப்பு ஆகும். இங்கு மோதிலால் நேரு சாலை மற்றும் ஜன்பத் சாலை ஆகியவை இந்த சாலையை குறுக்கிடும்.
- கிருஷ்ண மேனன் சாலை, துக்ளக் சாலை மற்றும் தீசு ஜனவரி மார்க் சந்திக்கும் ஒரு சுற்று வட்ட சந்திப்பு.

இந்த சாலையும் இதன் அருகிலுள்ள சாலைகளும் இந்தியாவின் மிகப் பிரபலமான அரசியல்வாதிகள் வசிக்கும் பிரத்தியேக வி.வி.ஐ.பி. மண்டலத்தை உருவாக்குகின்றன. இதில் அமைச்சர்கள், மூத்த எம்.பி.க்கள் மற்றும் நாடாளுமன்றம் மற்றும் குடியரசுத் தலைவர் மாளிகையிலிருந்து மிக அருகில் உள்ளது.  

## சர்ச்சை
அக்பர் ஒரு முகலாயர் (எனவே ஒரு படையெடுப்பாளர்) என்பதால் அக்பர் சாலையை மகாராணா பிரதாப் சிங் சாலை என மறுபெயரிட வேண்டும் என்ற பிரச்சினையை 2016ஆம் ஆண்டில் தளபதி விஜய் குமார் சிங் எழுப்பினார். 2018ஆம் ஆண்டில், மஹாராணா பிரதாப் சிங் சாலை என்ற பெயரில் சுவரொட்டியானது ஏற்கனவே இருந்த பெயர்ப்பலகைமீது ஒட்டப்பட்டது. சுவரொட்டி ஒட்டியவர்கள் மீது காவல்துறையினர் வழக்குப் பதிவு செய்துள்ளனர்.
# இராஜசேகர் பாசு


**இராஜசேகர் பாசு** (*Rajshekhar Basu*) (16 மார்ச் 1880 - 27 ஏப்ரல் 1960), ) **பரசுராம்** என்ற தனது புனைப்பெயரால் நன்கு அறியப்பட்ட இவர் ஓர் வங்காள எழுத்தாளரும்,வேதியியலாளரும், சொற்பொழிவாளரும் ஆவார். இவர் தனது நகைச்சுவை, நையாண்டிச் சிறுகதைகளுக்கு முக்கியமாக அறியப்பட்டார். மேலும் இருபத்தியோராம் நூற்றாண்டின் மிகப் பெரிய வங்காள மொழி நகைச்சுவையாளராகக் கருதப்படுகிறார். இந்திய அரசு இவருக்கு 1956 இல் பத்ம பூசண் விருது வழங்கியது.  

## இலக்கிய வாழ்க்கை
பாசு, 1920களில் தனது எழுத்து வாழ்க்கையைத் தொடங்கினார். ஒரு மாத இதழுக்கு நகைச்சுவையான துணுக்குகளை எழுதும் போது **பரசுராம்** என்ற புனைப்பெயரை வைத்துக்கொண்டார். இவரது முதல் கதைப் புத்தகம், *கத்தலிகா*, 1924 இல் வெளியிடப்பட்டது. மேலும், இரவீந்திரநாத் தாகூர் போன்ற ஆளுமைகளின் பாராட்டைப் பெற்றது. 1937ஆம் ஆண்டில், இவர், "சலந்திகா" என்ற ஒரு ஒற்றை வங்காள அகராதியை வெளியிட்டார்.  

இவரது, சிறுகதைத் தொகுப்பான, *ஆனந்திபாய் இத்யாதி கல்பா,* 1958இல் வங்காள இலக்கியத்திற்கான சாகித்ய அகாதமி விருதை வென்றது. இந்தப் புத்தகம் பரசுராம் என்ற இவரது புனைப்பெயரில் வெளியிடப்பட்டது. இதில் பதினைந்து நையாண்டி கதைகள் இடம் பெற்றிருந்தன. காதல், பிரசாரம், குடும்பங்கள், அரசியல் ஆகிய கருப்பொருள்களைத் தொட்டன.
# கிரிந்திரசேகர் போஸ்


**கிரிந்திரசேகர் போஸ்** (Girindrasekhar Bose) (30 ஜனவரி 1887 - 3 ஜூன் 1953) 20 ஆம் நூற்றாண்டின் ஆரம்பத்தின் தெற்காசிய உளவியலாளர் ஆவார். இந்திய மனோவியல் பகுப்பாய்வு சங்கத்தின் முதல் தலைவரகவும் இருந்தார் (1922–1953). இவர், சிக்மண்ட் பிராய்டுடன் இருபது ஆண்டுகால உரையாடலை மேற்கொண்டார். பிராய்டின் இடிபஸ் கோட்பாட்டின் பிரத்தியேகங்களை மறுப்பதற்காக அறியப்பட்ட இவர், மேற்கத்திய முறைகளின் மேற்கத்திய சாரா போட்டிகளுக்கு ஆரம்ப உதாரணமாக சிலரால் சுட்டிக்காட்டப்பட்டார். இது தவிர, கொல்கத்தாவின் ஆர். ஜி. கார் மருத்துவக் கல்லூரியில் இந்தியாவில் முதல் பொது மருத்துவமனை மனநலப் பிரிவை (ஜி.எச்.பி.யு) 1933இல் தொடங்கினார்.  

## இந்திய மனோவியல் பகுப்பாய்வு சங்கம்
*கான்செப்ட் ஆஃப் ரெப்ரசென்* என்ற இவரது முனைவர் பட்ட ஆய்வு, (1921) இந்து மெய்யியலை பிராய்டின் கருத்துகளுடன் கலந்து அளித்தது. இவர் தனது ஆய்வறிக்கையை பிராய்டுக்கு அனுப்பினார். இது இருவருக்கும் இடையிலான கடிதப் பரிமாற்றத்திற்கும் 1922இல் கொல்கத்தாவில் இந்திய மனோவியல் பகுப்பாய்வு சங்கம் உருவாவதற்கும் வழிவகுத்தது. சங்கத்தின் அசல் உறுப்பினர்களில் பதினைந்து பேரில், ஒன்பது பேர் உளவியல் அல்லது மெய்யியலின் கல்லூரி ஆசிரியர்கள், ஐந்து பேர் பிரித்தானிய இராணுவத்தின் மருத்துவப் படையைச் சேர்ந்தவர்கள். இதில் இரண்டு பிரித்தானிய மனநல மருத்துவர்கள் ஆவர். அவர்களில் ஒருவர் *ஓவன் ஏ. ஆர். பெர்க்லி ஹில்*, ராஞ்சி மனநல மருத்துவமனையில் பணியாற்றியதற்காக பிரபலமானவர்.  
## படைப்புகள்
- *Concept of Repression. By Girindrashekhar Bose*. Published by G. Bose, 14 Parsi Bagan, Calcutta, India. 1921. 223 pp. Rs. 10/ net.
- (with Ernest Jones and others) *Glossary for the use of translators of psycho-analytic works*, 1926
- 
- Bose, Girindrasekhar. (1933). "A New Theory of Mental Life". *Indian Journal of Psychology*, **37**-157.
# வ. ரா. கனோல்கர்



**வசந்த் ராம்ஜி கனோல்கர்** (*Vasant Ramji Khanolkar*) (13 ஏப்ரல் 1895 &ndash; அக்டோபர் 29 1978) **வி. ஆர். கனோல்கர்** என்றும் சிறப்பாக அறியப்படும் இவர் ஓர் இந்திய நோயியல் நிபுணராவார்.  

புற்றுநோய் பற்றிய புரிதல், குருதி வகைகள், தொழுநோய் ஆகியவற்றிக்கு இவர் பெரும் பங்களிப்புகளைச் செய்தார். இவர் பெரும்பாலும் "இந்தியாவில் நோயியல் மற்றும் மருத்துவ ஆராய்ச்சியின் தந்தை" என்று அழைக்கப்படுகிறார்.  

## ஆரம்ப கால வாழ்க்கை
இவர், ஏப்ரல் 13, 1895 அன்று கோமந்தக் மராத்தா சமாஜ் குடும்பத்தில் பிறந்தார். இவர், இலண்டன் பல்கலைக்கழகத்தில் மருத்துவம் பயின்றா. மேலும்,1923 இல் நோயியலில் மருத்துவத்தில் முதுகலைப் படித்து, கிராண்ட்ஸ் மெடிக்கல் மற்றும் சேத் ஜி.எஸ் மருத்துவக் கல்லூரிகளில் நோயியல் பேராசிரியராகப் பணியில் சேர்ந்தார்.  
## பணிகள்
டாடா நினைவு மருத்துவமனையுடன் நெருக்கமாக தொடர்பு கொண்டிருந்த இவர் ஆய்வகங்கள் மற்றும் ஆராய்ச்சி இயக்குநராகவும் பணியாற்றினார். இந்திய அரசு இவரை தேசிய மருத்துவ ஆராய்ச்சி பேராசிரியராக நியமித்தது. இதில் பத்தண்டுகள் பணியாற்றினார். இவர் இந்திய புற்றுநோய் ஆராய்ச்சி மையத்தை ஒழுங்கமைக்க உதவினார். மேலும், அதன் தொடக்கத்திலிருந்து 1973 வரை இயக்குநராகப் பணியாற்றினார்.  

இந்திய நோயியல் நிபுணர்கள் மற்றும் நுண்ணுயிரியலாளர்கள் சங்கத்தின் நிறுவனத் தலைவராக இருந்தார். இவர், புற்றுநோய் மற்றும் தொழுநோய் பற்றிய 3 புத்தகங்களையும் 100க்கும் மேற்பட்ட அறிவியல் ஆவணங்களையும் வெளியிட்டுள்ளார்.  

## விருதுகள்
மனிதநேயத்திற்கான சிறப்பான சேவைக்காக 1955ஆம் ஆண்டில் பத்ம பூஷனை விருதினை இந்திய அரசிடமிருந்து பெற்றுள்ளார். மேலும், பத்மசிறீ விருதும் இவருக்கு வழங்கப்பட்டது.  
## இறப்பு
இவர் அக்டோபர் 29, 1978 இல் இறந்தார். இவருக்கு மனைவியும் ஒரு மகளும் இருந்தனர். அகாதமியின் முதல் தலைவராக இவர் இருந்ததன் நினைவாக டாக்டர் வி. ஆர். கானோல்கர் சொற்பொழிவு 1987 ஆம் ஆண்டு முதல் தேசிய மருத்துவ அறிவியல் அகாதமியால் நிறுவப்பட்டது.  

## தேர்ந்தெடுக்கப்பட்ட வெளியீடுகள்
- V. R. Khanolkar, Non-specific training of antibody production. The Journal of Pathology and Bacteriology, Volume 27, Issue 2, pages 181–186, 1924.
- V. R. Khanolkar, T. B. Panse, and V. D. Divekar. Gamma-Sitosteryl Glycoside in Tobacco. Science, 16 September 1955: Vol. 122. no. 3168, pp.&nbsp;515 – 516
- L. D. Sanghvi, K. C. M. Rao, V. R. Khanolkar. Smoking and Chewing of Tobacco in Relation to Cancer of the Upper Alimentary Tract. British Medical Journal, 1955; 1:1111-1114.
- V. R. Khanolkar, Diagnosis of Leprosy, Indian Journal of Dermatology, Venereology and Leprology, 1961, Volume : 27, Issue : 3, Pages : 59–68.
# கேண்டீஸ் பிண்டோ


**கேண்டீசு பிண்டோ** (*Candice Pinto*) என்பவர் ஓர் இந்திய வடிவழகி ஆவார். இவர், ''மிஸ் டூரிஸம் இன்டர்நேஷனல் 2002” அழகிப் போட்டியில் பங்கேற்று பட்டத்தை வென்றுள்ளார்.. இவருடன் உடன் பிறந்தவர்கள் மூவர். மும்பை புறநகர்ப் பகுதியான குர்லாவில் திரு இருதய உயர்நிலைப்பள்ளி படித்தார். பின்னர் மும்பையின் சியோன் பகுதியிலுள்ள தென்னிந்திய கல்விச் சங்கக் கல்லூரியில் பட்டம் பெற்றார். இங்கு இவர் பொருளாதாரத்தில் முதுகலை பட்டம் பெற்றார்.  

இவர், கல்லூரி நாட்களில் தன் சகோதரனுடன் அழகிப் போட்டிகளில் தோன்றுவதை விரும்பினார். இதை ஆரம்பத்தில் இவரது குடும்பத்தினர் விரும்பவில்லை என்றாலும், பின்னர் *கிளாட்ராக்ஸ்* அழகிப் போட்டிகளில் கலந்து கொள்ள உதவினார்கள். After her graduation, she had fancied a career as an animator and has plans to take it up someday.  

## தொழில்
மார்ச் 2000இல் நடைபெற்ற ஏழாவது *கிளாட்ராக்ஸ் மெகா அழகிப்* போட்டியில் கலந்து கொண்டு தனது முதல் அழகிப் பட்டத்தை வென்ற பிறகு இவர் தனது 19 வயதில் புகழ் பெற்றார். ஜெர்மனியில் நடைபெற்ற சர்வதேச மெகா அழகிப் போட்டியிலும், *மிஸ் இன்டர் கான்டினென்டல்* போட்டியிலும் இவர் இந்தியாவை பிரதிநிதித்துவப்படுத்தினார். 2001ஆம் ஆண்டில் ஜெர்மனியின் மியூனிக் நகரில் நடைபெற்ற உலகின் சிறந்த அழகிப் போட்டியில் இவர், முதல் பத்து பேரில் ஒருவராக இடம் பெற்று 'சிறந்த உடலமைப்பை உடையவர்' என்ற பட்டத்தை வென்றார். அடுத்த ஆண்டு, இவர் முடிசூட்டப்பட்ட முதல் இந்தியரானார். பன்னாட்டு அளவில் மலேசியாவில் நடைபெற்ற *மிஸ் டூரிஸம் இன்டர்நேஷனல்* என்ற அழகிப் போட்டியிலும், *மிஸ் ஃப்ரெஷ் பேஸ் 2002* என்பதிலும் வெற்றி பெற்ற முதல் இந்தியரானார்.  

தொடர்ந்து, *லக்மே ஃபேஷன் வீக்*, *இந்தியா பேஷன் வீக்* போன்ற முதன்மையான அழகிப் போட்டிகளில் கேண்டீசு வழக்கமான பங்கேற்று வருகிறார். இவர் *இந்தியா பேஷன்* என்ற பத்திரிகையின் அட்டைகளில் தவறாமல் காணப்படுகிறார்.
# இரீனா குமாரி

**இரீனா குமாரி** (**Reena Kumari**) இந்தியாவைச் சேர்ந்த ஒரு தடகள விளையாட்டு வீரராவார். வில்வித்தை போட்டியில் பங்கேற்று இவர் விளையாடுகிறார்.  

குமாரி 2004 கோடைகால ஒலிம்பிக்கில் இந்தியாவைப் பிரதிநிதித்துவப்படுத்தினார். பெண்கள் தனிநபர் சுற்றில் 72-அம்பு புள்ளிகள் 620 எடுத்து 43 ஆவது இடத்தைப் பிடித்தார். முதல் சுற்றில் தரவரிசையில் 22 ஆவது இடத்தில் இருந்த சியார்ச்சியாவின் கிறிசுட்டின் எசெபுவாவை எதிர்கொண்டார். 18 அம்பு போட்டியில் எசெபுவாவை 153-149 என்ற புள்ளிகள் கணக்கில் தோற்கடித்து 32 பேர் சுற்றுக்கு முன்னேறி குமாரி ஆச்சரியமூட்டினார். 32 பேர் சுற்றில் பூட்டானிய வில்லாளரான திசெரிங் சோடனை எதிர்கொண்டார். ஒழுங்குமுறை 18 அம்புகளில் 134-134 என்ற சமநிலைக்கு பின்னர் சமநிலை முறிவு மூலம் 7-4 என்ற புள்ளி கணக்கில் குமாரி வெற்றிபெற்றார். இதனால் 16 பேர் சுற்றுக்கு மேலும் முன்னேறினார். பின்னர் இவர் தரவரிசையில் 6 ஆவது இடத்திலுள்ள சீன தைபேவைச் சேர்ந்த யுவான் சூ சியிடம் 166-148 என்ற புள்ளிகள் கணக்கில் தோற்றார். இறுதியாக பெண்களுக்கான தனிநபர் வில்வித்தைப் போட்டியில் இரீனா குமாரி 15 ஆவது இடத்தைப் பிடித்தார்.  

8 ஆவது இடத்தைப் பிடித்த இந்தியப் பெண்கள் வில்வித்தை அணியின் உறுப்பினராகவும் இரீனா குமாரி இருந்தார்.
# சுமங்கல சர்மா

**சுமங்கல சர்மா** (**Sumangala Sharma)** இந்தியாவைச் சேர்ந்த ஒரு தடகள விளையாட்டு வீரராவார். வில்வித்தை விளையாட்டில் இவர் போட்டியிடுகிறார்.  

சர்மா 2004 கோடைகால ஒலிம்பிக்கில் இந்தியாவை பிரதிநிதித்துவப்படுத்தினார். பெண்கள் தனிநபர் தரவரிசை சுற்றில் 72 அம்புகள் சுற்றில் 638 புள்ளிகள் எடுத்து 20 ஆவது இடத்தைப் பிடித்தார். முதல் சுற்றில் சீன தைபேயின் தரவரிசை 45 ஆவது இடத்திலிருந்த சென் லி சூவை எதிர்கொண்டார். இப்போட்டியின் 18 அம்புப் போட்டியில் 142-133 என்ற புள்ளிகள் கணக்கில் சர்மா சென் லியைத் தோற்கடித்து 32 பேர் சுற்றுக்கு முன்னேறினார். 32 பேர் சுற்றில் இவர் தென்னாப்பிரிக்காவின் கிர்சுட்டின் இழீன் லூயிசை எதிர்கொண்டார். 18 அம்புகள் போட்டியில் 52 ஆவது இடத்தில் இருந்த வில்லாளரிடம் 157-153 என்ற புள்ளிகள் கணக்கில் சர்மா தோற்றார். பெண்கள் தனிநபர் வில்வித்தை போட்டியில் **சுமங்கல சர்மா** 24 வது இடத்தைப் பிடித்தார்.  

8 வது இடத்தைப் பிடித்த இந்திய பெண்கள் வில்வித்தை அணியின் உறுப்பினராகவும் சுமங்கல சர்மா இருந்தார்.